ເພີ່ມທະວີການຮ່ວມມືດ້ານເສດຖະກິດລະຫວ່າງຫວຽດນາມ ກັບຍີ່ປຸ່ນ ແລະອິນໂດເນເຊຍ
ກປ.ອອນໄລ - ໃນຂອບເຂດການຢ້ຽມຢາມປະເທດຍີ່ປຸ່ນ, ເຂົ້າຮ່ວມກອງປະຊຸມອະນາຄົດອາຊີ ຄັ້ງທີ 24, ວັນທີ 12 ມິຖຸນາ, ທ່ານ ເຈືອງຮວ່າບິ່ງ ຮອງນາຍົກລັດຖະມົນຕີຜູ້ປະຈໍາການລັດຖະບານຫວຽດນາມ ໄດ້ມີການພົບປະກັບທ່ານ Date Chuichi ປະທານສະພາສູງຍີ່ປຸ່ນ, ພົບປະເຈລະຈາກັບທ່ານຮອງປະທານາທິບໍດີອິນໂດເນເຊຍ Jusuf Kalla, ຕ້ອນຮັບທ່ານນາງ Yoko Kamikawa, ລັດຖະມົນຕີກະຊວງຍຸຕິທຳຍີ່ປຸ່ນ ແລະການນຳບັນດາກຸ່ມບໍລິສັດ AEON, WILLER.
ທີ່ການພົບປະກັບທ່ານ Date Chuichi ປະທານສະພາສູງຍີ່ປຸ່ນ, ທ່ານຮອງນາຍົກລັດຖະມົນຕີ ເຈືອງຮວ່າບິ່ງ ໄດ້ສະເໜີສະພາສູງຍີ່ປຸ່ນ ສືບຕໍ່ເພີ່ມທະວີການແລກປ່ຽນຄະນະຜູ້ແທນຂັ້ນຕ່າງໆ, ເປີດກວ້າງການຮ່ວມມືແທດຈິງລະຫວ່າງອົງການນິຕິບັນຍັດຂອງສອງປະເທດ; ແບ່ງປັນບົດຮຽນໃນວຽກງານກໍ່ສ້າງ, ສ້າງລະບົບກົດໝາຍໃຫ້ສົມບູນແບບ, ປະຕິຮູບຕຸລາການ; ສະໜັບສະໜູນເພີ່ມທະວີການຮ່ວມມືດ້ານເສດຖະກິດ-ການຄ້າລະຫວ່າງຫວຽດນາມ ແລະຍີ່ປຸ່ນ ກວ່າອີກ; ສະໜັບສະໜູນລັດຖະບານຍີ່ປຸ່ນ ສືບຕໍ່ໜູນຊ່ວຍທຶນ ODA ໃຫ້ແກ່ຫວຽດນາມ, ເປັນຕົ້ນແມ່ນບັນດາໂຄງການບໍາລຸງສ້າງແຫຼ່ງຊັບພະຍາກອນມະນຸດທີ່ມີຄຸນນະພາບສູງ, ກໍ່ສ້າງພື້ນຖານໂຄງລ່າງຈຸດສຸມ, ຮັບມືກັບການປ່ຽນແປງຂອງດິນຟ້າອາກາດ; ເພີ່ມທະວີການສົມທົບ, ຮ່ວມມືກັນລະຫວ່າງສະພາແຫ່ງຊາດຫວຽດນາມ ແລະສະພາແຫ່ງຊາດຍີ່ປຸ່ນ ຢູ່ບັນດາເວທີປາໄສລັດຖະສະພາພາກພື້ນ ແລະໃນໂລກ.
ທີ່ການພົບປະເຈລະຈາກັບທ່ານ Jusuf Kalla ຮອງປະທານາທິບໍດີອິນໂດເນເຊຍ, ທ່ານຮອງນາຍົກລັດຖະມົນຕີ ເຈືອງຮວ່າບິ່ງ ສະເໜີສອງຝ່າຍຍູ້ແຮງການຮ່ວມມືດ້ານເສດຖະກິດ, ການຄ້າ, ສູ້ຊົນບັນລຸເປົ້າໝາຍວົງເງິນການຄ້າ 10 ຕື້ໂດລາສະຫະລັດ ໂດຍໄວ; ສົ່ງເສີມການລົງນາມໃນບັນດາຂໍ້ຕົກລົງຮ່ວມມືການຄ້າ, ການປ້ອງກັນຊາດ, ປ້ອງກັນຄວາມສະຫງົບ... ການນໍາສອງທ່ານກໍ່ແລກປ່ຽນກ່ຽວກັບບັນດາມາດຕະການແນໃສ່ຮັກສາສັນຕິພາບ, ສະຖຽນລະພາບ, ຄວາມໝັ້ນຄົງໃນພາກພື້ນ, ເພີ່ມທະວີຄວາມສາມັກຄີ, ເປັນເອກະພາບ ແລະບົດບາດເປັນໃຈກາງຂອງ ອາຊຽນ ໃນບັນດາບັນຫາຍຸດທະສາດ, ໃນນັ້ນມີບັນຫາທະເລຕາເວັນອອກ.
ແປໂດຍ: ເຈິ່ນຮວ່ຽນ